
Likumprojekts

Grozījumi likumā "Par Latvijas Republikas Uzņēmumu reģistru"

Izdarīt likumā "Par Latvijas Republikas Uzņēmumu reģistru" (Latvijas Republikas Augstākās Padomes un Valdības Ziņotājs, 1990, 49. nr.; 1991, 27./28. nr.; 1992, 18./19. nr.; Latvijas Republikas Saeimas un Ministru Kabineta Ziņotājs, 1996, 1. nr.; 1997, 5., 11. nr.; 1998, 1. nr.; 1999, 24. nr.; 2001, 15. nr.; 2002, 23. nr.; 2003, 14. nr.; 2004, 4., 8., 22. nr.; 2005, 7. nr.; 2006, 14. nr.; 2007, 24. nr.; 2008, 8. nr.; 2009, 3., 9., 22. nr.; Latvijas Vēstnesis, 2010, 183. nr.; 2012, 199. nr.; 2013, 97., 228. nr.; 2014, 25., 257. nr.; 2016, 31., 241. nr.; 2017, 70., 117. nr.; 2018, 101. nr.; 2019, 240. nr.; 2020, 202A. nr.; 2021, 12A., 121B., 129A. nr.) šādus grozījumus:

1. Izteikt 4.2 panta 4. un 5. punktu šādā redakcijā:

"4) atteikt pievienot dalībnieku (akcionāru) reģistra nodalījumu kapitālsabiedrības reģistrācijas lietai, ja iesniegts pieteikums par dalībnieku (akcionāru) reģistra nodalījuma pievienošanu reģistrācijas lietai un tās dalībniekam (akcionāram) ir piemērots civiltiesiskais ierobežojums, izņemot gadījumu, kad dalībnieka pamatkapitāla daļas (akcionāra akcijas) tiek mantotas;
5) atteikt pievienot dalībnieku (akcionāru) reģistra nodalījumu kapitālsabiedrības reģistrācijas lietai, ja iesniegts pieteikums par dalībnieku (akcionāru) reģistra nodalījuma pievienošanu reģistrācijas lietai un personai, kurai ir piemērots civiltiesiskais ierobežojums, ir samazinājies tai piederošo pamatkapitāla daļu (akciju) skaits;".

2. Izteikt 4.5 panta pirmās daļas 10. punktu šādā redakcijā:

"10) atteikumu pievienot dalībnieku (akcionāru) reģistra nodalījumu kapitālsabiedrības reģistrācijas lietai, ja iesniegts pieteikums par dalībnieku (akcionāru) reģistra nodalījuma pievienošanu reģistrācijas lietai un tās dalībniekam (akcionāram) ir atņemtas tiesības veikt visu veidu komercdarbību, izņemot gadījumu, kad dalībnieka pamatkapitāla daļas (akcionāra akcijas) tiek mantotas."

3. Izteikt 4.10 panta divpadsmitās daļas 3. punktu šādā redakcijā:

"3) par kapitālsabiedrības dalībniekiem (akcionāriem) – vārdu, uzvārdu, daļu no personas koda (ja nav personas koda, – dzimšanas mēnesi un gadu) un Uzņēmumu reģistra piešķirto vienoto resursu identifikatoru."



4.  4.15 pantā:
izteikt pirmās daļas 2. punkta "b" apakšpunktu šādā redakcijā: 

"b) ziņas no kapitālsabiedrības dalībnieku (akcionāru) reģistra nodalījuma par kapitālsabiedrības dalībniekiem (akcionāriem) un mantojuma aizgādņiem un ziņas par akciju sabiedrības akcionāriem, kas norādītas akciju sabiedrības paziņojumā par akcionāra līdzdalības iegūšanu, palielināšanos vai samazināšanos,";

izteikt pirmās daļas 3. punkta "a" apakšpunktu šādā redakcijā:

"a) komercreģistrā – statūtus, gada pārskatu un citus publiskošanai Uzņēmumu reģistrā saņemtos pārskatu dokumentus, dalībnieku (akcionāru) reģistra nodalījumu, akciju sabiedrības paziņojumu par akcionāra līdzdalības iegūšanu, palielināšanos vai samazināšanos, līgumu (lēmumu) par dibināšanu, pamatkapitāla samazināšanas noteikumus, pamatkapitāla palielināšanas noteikumus un reorganizācijas līgumu, ārvalsts komersanta apliecinājumu par sabiedrības reģistrāciju attiecīgajā valstī, ārvalsts komersanta dibināšanas līgumu vai līdzvērtīgu dokumentu, dokumentus, ar kuriem izdarīti grozījumi iepriekš norādītajos dokumentos, tiesas nolēmumu par sabiedrības darbības izbeigšanu un valsts notāra lēmumu par ieraksta izdarīšanu un dokumenta pievienošanu reģistrācijas lietai,".

5. Izteikt 4.16 panta pirmās daļas 3. punktu šādā redakcijā:

"3) viens no kapitālsabiedrības dibinātājiem jau ir viens no dalībniekiem vairākās kapitālsabiedrībās, izņemot gadījumu, kad viens no kapitālsabiedrības dibinātājiem ir publiska persona Valsts pārvaldes iekārtas likuma izpratnē;".

6.  17. pantā:
izteikt otro daļu šādā redakcijā: 

"Pievienojot reģistrācijas lietai kapitālsabiedrības dalībnieku (akcionāru) reģistra nodalījumu, Uzņēmumu reģistra valsts notārs attiecīgās kapitālsabiedrības reģistrācijas lietā komercreģistrā reģistrē tās dalībnieku (akcionāru) reģistra nodalījumā norādītās ziņas.";

papildināt pantu ar trešo daļu šādā redakcijā: 

"Pievienojot reģistrācijas lietai akciju sabiedrības paziņojumu par akcionāra līdzdalības iegūšanu, palielināšanos vai samazināšanos, Uzņēmumu reģistra valsts notārs attiecīgās akciju sabiedrības reģistrācijas lietā komercreģistrā reģistrē paziņojumā norādītās ziņas."


Likums stājas spēkā 2023. gada 1. jūlijā.


Ministru prezidenta biedrs, 
tieslietu ministrs
J. Bordāns

